বিয়ের মরশুমের আগে কমল সোনার দাম, বিনিয়োগকারীদের মুখে হাসি

কলকাতা: বাঙালির জীবনে সোনা মানেই শুভ। তাই সোনা শুধু ধাতু নয়, আবেগের প্রতীকও বটে। সেই সোনারই এখন দামে কিছুটা স্বস্তি (Gold Price Fall)। গত কয়েক দিন ধরে ওঠানামার পর ৪ নভেম্বর, ২০২৫-এ বাংলার বাজারে সোনার দাম কিছুটা নেমেছে (Gold Price Today।

আজকের হিসাবে কলকাতায় ২৪ ক্যারেট সোনার দাম প্রতি গ্রাম ১২,৯৮১ টাকা, ২২ ক্যারেট সোনার দাম প্রতি গ্রাম ১১,৩৮০ টাকা (কিনতে গেলে) এবং বিক্রি করলে ১০,৯০২ টাকা। ১৮ ক্যারেট সোনার দাম প্রতি গ্রাম ৯,৩৪৫ টাকা। রুপোর দাম (৯৯৯ বিশুদ্ধতা) প্রতি কেজি ১,৪৭,৯৬১ টাকা। উল্লেখ্য, এই দামে ৩% জিএসটি অন্তর্ভুক্ত নয়।

আরও পড়ুন: সুজয় কৃষ্ণ ভদ্রের জামিন মামলা থেকে অব্যাহতি নিলেন বিচারপতি ঘোষ

দেশের অন্যান্য বড় শহরগুলিতেও একই ধারা দেখা যাচ্ছে। দিল্লি, মুম্বই ও কলকাতায় ২৪ ক্যারেট সোনার দাম প্রায় ১,২২,৪৬০ থেকে ১,২২,৫১০ টাকার মধ্যে (প্রতি ১০ গ্রাম)। ২২ ক্যারেট সোনা বিক্রি হচ্ছে প্রায় ১,১২,২৫০ থেকে ১,১২,৪০০ টাকায়।

বিশেষজ্ঞদের মতে, নভেম্বর মাসে বিয়ের মরশুম শুরু হওয়ায় চাহিদা বাড়বে, ফলে দামের এই সাময়িক পতন ক্রেতাদের জন্য সুখবর। বিবাহ কিংবা পুজো—ভারতে সোনা কেনা মানেই শুভ সূচনা। পাশাপাশি বিনিয়োগকারীদের কাছেও সোনা সবসময়ই নিরাপদ আশ্রয়। স্বর্ণশিল্প বাঁচাও কমিটির কার্যনির্বাহী সভাপতি সমর কুমার দে জানিয়েছেন, দামের ওঠানামা স্বাভাবিক হলেও বিয়ের মরশুমে বিক্রি বাড়বে বলেই আশাবাদী স্বর্ণ ব্যবসায়ীরা।